O‘ZBEKISTON RESPUBLIKASI PREZIDENTI HUZURIDAGI AMALDAGI QONUN hUJJATLARI MONITORINGI INSTITUTINI TAShKIL QILISh TO‘G‘RISIDA

Parlament tizimi isloh etilganligi va ikki palatali parlament tuzilganligi, qonun hujjatlarini ishlab chiqish hamda qabul qilish tartibi va texnologiyasi o‘zgartirilgani munosabati bilan, qonun ijodkorligi ishi sifatini oshirish va uning barcha bosqichlarida ekspert baholari rolini kuchaytirish maqsadida, shuningdek O‘zbekiston Respublikasi Oliy Majlisi huzuridagi Amaldagi qonun hujjatlari monitoringi instituti maqomini aniqlash zarurligidan kelib chiqqan holda:
 1. O‘zbekiston Respublikasi Oliy Majlisi huzuridagi Amaldagi qonun hujjatlari monitoringi instituti maqomi o‘zgartirilsin, u O‘zbekiston Respublikasi Prezidenti huzuridagi Amaldagi qonun hujjatlari monitoringi instituti (keyingi o‘rinlarda — Institut deb yuritiladi) etib qayta tashkil qilinsin.
 2. Belgilansinki, Institut: 
 yuridik shaxs hisoblanadi va o‘z faoliyatida O‘zbekiston Respublikasi Prezidentiga hisob beradi; 
 Institut direktori, Institut direktorining o‘rinbosari O‘zbekiston Respublikasi Prezidenti tomonidan lavozimga tayinlanadilar va ozod qilinadilar; 
 Institut faoliyatiga umumiy rahbarlik O‘zbekiston Respublikasi Prezidenti devonining Oliy Majlis, siyosiy va jamoat tashkilotlari bilan hamkorlik qilish xizmati tomonidan amalga oshiriladi.
 3. Quyidagilar Institut faoliyatining asosiy vazifalari va yo‘nalishlari etib belgilansin:
 qonun loyihalarini har tomonlama huquqiy ekspertizadan o‘tkazish, qonun hujjatlarining loyihalarini ko‘rib chiqish va qabul qilish barcha bosqichlarida chuqur asoslangan ekspert baholari va xulosalarini tayyorlash;
 mamlakatni isloh qilish va yangilashning huquqiy bazasi takomillashtirilishini tizimli tahlil etish, O‘zbekiston Respublikasi Konstitutsiyaviy sudi bilan mustahkam hamkorlikda qonun hujjatlarining loyihalarini ko‘rib chiqish va uning o‘tishi borasida qonunda belgilangan tartib hamda taomillarga rioya etish bo‘yicha takliflar tayyorlash;
 qonunlarda, me’yoriy-huquqiy hujjatlarda O‘zbekiston Respublikasi Konstitutsiyasining norma va qoidalari to‘liq ro‘yobga chiqarilishi hamda ularning qo‘llanishi, shuningdek qabul qilinayotgan qonun hujjatlarida huquqiy normalarning o‘zaro bog‘lanishi, kompleksliligi va uyg‘unligi monitoringi;
 O‘zbekiston Respublikasi qonun hujjatlarining xalqaro me’yor va standartlarga muvofiqligini o‘rganish; qonunlarning loyihalarida umum e’tirof etilgan xalqaro huquq, inson huquqlari va erkinliklari tamoyillari hamda normalari ustuvorligiga rioya etilishini tahlil qilish;
 xorijiy parlamentlar, aynan shunday qonun hujjatlari monitoringi institutlarining ish tajribasini o‘rganish hamda qonun ijodkorligi faoliyatida ana shu tajribadan foydalanish bo‘yicha tavsiyanomalar berish.
 4. O‘zbekiston Respublikasi Moliya vazirligi (S. Rahimov):
 2005-yildan boshlab har yili ilm-fanga ko‘zda tutilgan mablag‘lar hisobidan Institutni saqlash, texnika bilan jihozlash va uning moddiy-texnika bazasini mustahkamlash uchun mablag‘ ajratsin;
 Institutga 2005-yilda tashkiliy texnika, kompyuterlar sotib olish, axborot matbaa nashrlariga obuna tashkil qilish uchun Institutning asoslangan hisob-kitoblari bo‘yicha Vazirlar Mahkamasining zaxira jamg‘armasidan mablag‘ ajratsin.
 5. Davlat boshqaruvi organlari xodimlari uchun belgilangan mehnatga haq to‘lash shartlari Institut xodimlariga joriy etilsin hamda 3-ilovaga* muvofiq Yagona tarif setkasi bo‘yicha xodimlar mehnatiga haq to‘lash razryadlari tasdiqlansin.
 Institut direktori maqomi, mehnat haqi, tibbiy va transport ta’minoti shart-sharoitlariga ko‘ra O‘zbekiston Respublikasi Prezidenti Davlat maslahatchisining o‘rinbosariga, direktor o‘rinbosari esa — O‘zbekiston Respublikasi Prezidenti devonining bosh konsultantiga tenglashtirilsin. O‘zbekiston Respublikasi Prezidenti devoni xodimlari uchun belgilangan tibbiy ta’minot sharoitlari Institut xodimlariga joriy etilsin.
 6. Institut quyidagi manzil bo‘yicha O‘zbekiston Respublikasi Oliy Majlisi Senati binosiga joylashtirilsin: Toshkent shahri, Mustaqillik maydoni, 6.
 O‘zbekiston Respublikasi Prezidenti devonining Ishlar boshqarmasi belgilangan tartibda Institutning joylashuvini, uning ofis mebeli, kompyuter texnikasi hamda Institut ishini tashkil qilish uchun zarur bo‘lgan boshqa moddiy-texnika vositalari bilan jihozlanishini, belgilangan limitlarga muvofiq transport vositalari ajratib berilishini ta’minlasin.
 7. O‘zbekiston Aloqa va axborotlashtirish agentligi bir oy muddatda Institutni belgilangan tartibda aloqa, jumladan hukumat aloqasining zarur turlari va vositalari bilan ta’minlasin.
 8. O‘zbekiston Respublikasi Tashqi ishlar vazirligi chet ellardagi aynan shunday institutlar va tashkilotlar bilan xalqaro muloqotlarni amalga oshirishda Institutga yordam ko‘rsatsin.
 9. Vazirliklar, idoralar va xo‘jalik boshqaruvi organlari Institut tomonidan ustavdagi vazifalarni bajarish uchun zarur bo‘lgan me’yoriy-huquqiy hujjatlar, axborot-tahlil hisobot materiallarini Institut so‘rovnomasi bo‘yicha taqdim etsinlar.
 10. O‘zbekiston Matbuot va axborot agentligi Institutni huquqiy, ijtimoiy-siyosiy, iqtisodiy va tarixiy mavzulardagi nashrlar bilan uning kutubxonasini ta’minlash uchun 1 nusxadan matbaa va kitob mahsulotining nazorat nusxalarini bepul oluvchi tashkilotlar ro‘yxatiga kiritsin.
 11. Institut O‘zbekiston Respublikasi qonunlari; O‘zbekiston Respublikasi Oliy Majlisi palatalarining qarorlari; O‘zbekiston Respublikasi Prezidentining farmonlari, qarorlari va farmoyishlari; O‘zbekiston Respublikasi Vazirlar Mahkamasining qarorlari va farmoyishlari; O‘zbekiston Respublikasi vazirliklari va idoralarining me’yoriy-huquqiy hujjatlari bir nusxadan yuborilishi shart bo‘lgan tashkilotlar ro‘yxatiga kiritilsin.
 12. Ushbu Farmonning bajarilishini nazorat qilish O‘zbekiston Respublikasi Prezidenti huzuridagi Milliy xavfsizlik kengashining Kotibi R. Mirzayev zimmasiga yuklatilsin.